Wag-'n-bietjie... deur Vic Viviers | Bydraes | Woes - Kreatiewe platform vir Afrikaans
Aantal woorde: 373
Toe ek onlangs kortpad deur die veld vat, kon ek nie glo die boom met die mooi blink bare op die lae takke gaan my soveel moeite en pyn gee nie.
Ja-nee, dis toe al die tyd die berugte Blinkblaar Wag-'n-bietjie [Ziziphus mucronata; Eng. Buffalo Thorn]. Hy't nie verniet hierdie naam gekry nie, want as jy eers in hom vassit, het jy nie 'n keuse nie – jy sal stadig en baie versigtig jouself van al die haak- en steekdorings moet bevry.
En dis nie so maklik nie – dikwels raak jy meer verstrengel hoe meer jy probeer loskom – want gaan jy vorentoe dan steek die reguit doring jou – gaan jy terug dan steek die haakdoring. Soms het jy regtig iemand nodig om jou uit die verknorsing te help!
Hierdie boom lyk soms meer na 'n bos en kom in groot dele van die land voor. Dit word nie juis groot nie en het pragtige blink blare en vrugte wat soos klein appeltjies lyk. In ons tuin in Pretoria was die vrugte die voorkeurkos van die Kuifkophoutkapper – ja, daardie een wat soos 'n wekker klink...
Unieke eienskappe van die boom is dat die takkies nie reguit is nie, maar 'n sigsag vorm het, met twee vlymskerp dorinkies bymekaar op elke draai – die een is 'n haak en die ander een 'n reguit doring wat in die teenoorgestelde rigting wys. Dit is dan sy wapen om jou vas te hou en 'n bietjie te laat "wag" voor jy verder kan gaan.
Ek verstaan dat dié boom in sekere kringe, veral by wildbewaarders, bekend staan as die Boom van die Lewe* met verwysing na die volgende drie aspekte:
Die sigsag struktuur van die takke verteenwoordig ons pad deur die lewe wat nooit reguit is nie. Ons sukkel om op koers te bly en gaan dikwels na links of na regs.
Die reguit vorentoe doring beteken ons moet na die toekoms kyk om te sien wat voorlê.
Die haakdoring herinner ons om nooit te vergeet wat ons in die verlede gesien of beleef het nie.
Vir my is hierdie 'n pragtige voorbeeld van hoe ons die wonder van die natuur en van die skepping as lewensfilosofie kan gebruik.
© Vic Viviers Maart 2013
* Met erkenning, verwys: http://www.sonsafaris.com/understanding/05/11/tree-of-life
Lees ander rubrieke deur Vic Viviers
Wonderlike lewensles wat hierin opgesluit le!
7 jaar 10 maande 1 week 5 dae 15 ure oud
Goed geskryf en baie interessant met 'n verrassende slot.
7 jaar 10 maande 2 weke 1 dag 1 uur oud
Hoe pragtig bring jy die lewe en die natuur bymekaar - soos dit hoort. Ook in die lewe kan stoei en stry jou meer verstrengel. Dan is dit tyd om te wag-'n-bietjie!
7 jaar 10 maande 2 weke 1 dag 23 ure oud
Baie dankie vir hierdie pitkos.
7 jaar 10 maande 2 weke 2 dae 3 ure oud
Ek ken die boom goed. Blink groen blare, maar soos jy tereg se, gevaarlike dorings. Bome is my eerste liefde. My man al moedeloos, moet telkens stop vir boom afneem. Moet my nie vra watter kar ry daar nie, maar vra my waar staan besondere bome en ek gaan wys jou!
Dankie vir die bydra!
7 jaar 10 maande 2 weke 2 dae 15 ure oud
Dit is werklik 'n baie mooi boom/struik hierdie, soos jy beskryf. En sommer 'n lekkerlees bydra oor die natuur. Ek het dit baie geniet...dankie
7 jaar 10 maande 2 weke 2 dae 19 ure oud
Jinne Vic, hierdie artikel sit my gedagtes op loop. Ek wonder hoekom die bos 'n mens (of dier) so sal wil vashou. Die bos laat my aan die probleme van die lewe dink. Hoe meer ek spartel, hoe vaster raak ek gevang. Eish!
Puik bydrae, baie dankie Vic. Puik reaksie op my tema!
7 jaar 10 maande 2 weke 2 dae 22 ure oud
Ja nee Vic hierdie is nie 'n man se maat nie. Hou van die beskrywings
oor die boom van die Lewe. So leer ons weer iets nuuts. Dankie baie.
7 jaar 10 maande 2 weke 2 dae 23 ure oud
Pragtige skrywe en waar
Die vruggie is eetbaar en heelik wanneer ryp.
Tesame met die kruisbessie - bruinryp en heuningsoet pit en al was die uitsoek veldkos en bruinskil tulp uitjies.
Wie ken daai lewe ?
Die goed het streeks name soos die frank patat. Soek baie mooi want dis net 'n enkel klein plat rankie bo-grond, tussen die gras, dan kan kan jy maar grawe - groot grawe on by die groente uit te kom - die knol. Water ryk, frank eetbaar en dors lessend.
Wag. Jy vat my nou vêr weg.
7 jaar 10 maande 2 weke 3 dae 2 ure oud
Haak en steek.
Het net die ander dag by 'n vriend van my van die bome gesien. Hy het dit aangeplant en dit het al 'n winter of wat in die vreeslike vrystaat oorleef... So dis verseker gehard!
Nogal 'n goeie metafoor vir die lewe. ;-)
jou ou doring! Dit was nou 'n lekker "storie".
7 jaar 10 maande 2 weke 3 dae 10 ure oud
Vic, ek het lanklaas soveel betekenis en inslag in 'n bydrae gevind. Jy het nou 'n molshoop oopgetrap en goedso!!!
Sal bietjie met Kiekies praat oor volgende week se Vandag in Woorde ... Jou tema laat mens dink, herkou en weer dink ...